CELEX: 32021D1363
Language: hu
Date: 2021-07-08 00:00:00
Title: A Bizottság (EU) 2021/1363 határozata (2021. július 8.) Finnországnak az (EU) 2021/267 európai parlamenti és tanácsi rendelet 2., 16. és 17. cikkében meghatározott egyes időszakok meghosszabbítására való felhatalmazásáról (az értesítés a C(2021) 4976. számú dokumentummal történt) (Csak az angol nyelvű szöveg hiteles)

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 293/22
               
            
         A BIZOTTSÁG (EU) 2021/1363 HATÁROZATA
         (2021. július 8.)
         Finnországnak az (EU) 2021/267 európai parlamenti és tanácsi rendelet 2., 16. és 17. cikkében meghatározott egyes időszakok meghosszabbítására való felhatalmazásáról
         
            
               (az értesítés a C(2021) 4976. számú dokumentummal történt)
            
         
         (Csak az angol nyelvű szöveg hiteles)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a közlekedésre vonatkozó szabályozás bizonyos területein egyes bizonyítványok és engedélyek megújításával és meghosszabbításával, egyes időszakos ellenőrzések és továbbképzések elhalasztásával, valamint az (EU) 2020/698 rendeletben említett egyes időszakok meghosszabbításával kapcsolatos egyedi és átmeneti intézkedéseknek az elhúzódó Covid19-válságra tekintettel történő megállapításáról szóló, 2021. február 16-i (EU) 2021/267 európai parlamenti és tanácsi rendeletre (1), és különösen 2. cikkének (8) bekezdésére, 9. cikkének (4) bekezdésére, 10. cikkének (4) bekezdésére, 11. cikkének (4) bekezdésére, 12. cikkének (5) bekezdésére, 16. cikkének (4) bekezdésére és 17. cikkének (4) bekezdésére,
         mivel:
         
                     (1)
                  
                  
                     Az (EU) 2021/267 rendelet 2. cikkének (1) bekezdése meghosszabbítja a továbbképzésnek a szakmai alkalmassági bizonyítvánnyal rendelkezők általi elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le. Az említett rendelet 2. cikkének (3) bekezdése meghosszabbítja az ehhez kapcsolódó „95.” harmonizált uniós kód jelölésének érvényességét.
                  
               
                     (2)
                  
                  
                     Az (EU) 2021/267 rendelet 2. cikkének (5) bekezdése meghosszabbítja a 2003/59/EK európai parlamenti és tanácsi irányelv (2) II. mellékletében említett, egyébként 2020. szeptember 1. és 2021. június 30. között lejárt vagy lejáró gépjárművezetői képesítési igazolványok érvényességét.
                  
               
                     (3)
                  
                  
                     Az (EU) 2021/267 rendelet 9. cikkének (1) bekezdése meghosszabbítja az (EU) 2016/798 európai parlamenti és tanácsi irányelv (3) 10. cikkének (13) bekezdésében említett azon egységes biztonsági tanúsítványok megújítására vonatkozó határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (4)
                  
                  
                     Az (EU) 2021/267 rendelet 9. cikkének (2) bekezdése meghosszabbítja az (EU) 2016/798 irányelv 12. cikkének (2) bekezdésében említett azon biztonsági engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (5)
                  
                  
                     Az (EU) 2021/267 rendelet 10. cikkének (1) bekezdése meghosszabbítja a 2004/49/EK európai parlamenti és tanácsi irányelv (4) 10. cikkének (5) bekezdésében említett azon biztonsági tanúsítványok megújításának határidejét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (6)
                  
                  
                     Az (EU) 2021/267 rendelet 10. cikkének (2) bekezdése meghosszabbítja a 2004/49/EK irányelv 11. cikkének (2) bekezdésében említett azon biztonsági engedélyek megújításának határidejét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (7)
                  
                  
                     Az (EU) 2021/267 rendelet 11. cikkének (1) bekezdése meghosszabbítja azon mozdonyvezetői engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (8)
                  
                  
                     Az (EU) 2021/267 rendelet 11. cikkének (2) bekezdése meghosszabbítja a mozdonyvezetői engedélyek jogosultjai számára előírt időszakos ellenőrzések elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (9)
                  
                  
                     Az (EU) 2021/267 rendelet 12. cikkének (1) bekezdése meghosszabbítja a rendszeres felülvizsgálat elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (10)
                  
                  
                     Az (EU) 2021/267 rendelet 12. cikkének (2) bekezdése meghosszabbítja azon ideiglenes engedélyek érvényességét, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (11)
                  
                  
                     Az (EU) 2021/267 rendelet 16. cikkének (1) bekezdése meghosszabbítja a kikötőlétesítmények időszakos védelmi felmérésének elvégzésére vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (12)
                  
                  
                     Az (EU) 2021/267 rendelet 16. cikkének (2) bekezdése meghosszabbítja a 2004/725/EK európai parlamenti és tanácsi rendelet (5) III. melléklete B. részének 13.7. és 18.6. szakaszában említett különféle típusú gyakorlatok megtartására vonatkozó azon 18 hónapos határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (13)
                  
                  
                     Az (EU) 2021/267 rendelet 17. cikkének (1) bekezdése meghosszabbítja a kikötővédelmi felmérések és a kikötővédelmi tervek felülvizsgálatára vonatkozó azon határidőket, amelyek egyébként 2020. szeptember 1. és 2021. június 30. között jártak volna le vagy járnának le.
                  
               
                     (14)
                  
                  
                     Az (EU) 2021/267 rendelet 17. cikkének (2) bekezdése meghosszabbítja a képzés megtartására vonatkozó 18 hónapos határidőt, amely egyébként 2020. szeptember 1. és 2021. június 30. között járt volna le vagy járna le.
                  
               
                     (15)
                  
                  
                     2021. május 27-én kelt levelében Finnország indokolással ellátott kérelmet nyújtott be az (EU) 2021/267 rendelet 2. cikkének (1), (3) és (5) bekezdésében, 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, 12. cikkének (1) és (2) bekezdésében, 16. cikkének (1) és (2) bekezdésében, valamint 17. cikkének (1) és (2) bekezdésében meghatározott egyes időszakok és határidők meghosszabbításának engedélyezése iránt. Finnország 2021. június 1-jén, 7-én, 10-én és 14-én további információkkal támasztotta alá kérelmét.
                  
               
                     (16)
                  
                  
                     Indokolással ellátott kérelmében Finnország engedélyt kér egyrészt arra, hogy négy hónappal meghosszabbítsa az (EU) 2021/267 rendelet 2. cikke (1) és (3) bekezdésének alkalmazásában a rendelet 2. cikkének (1) bekezdésében meghatározott, továbbá a 2. cikkének (5) bekezdésében, 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, 12. cikkének (1) és (2) bekezdésében, 16. cikkének (1) és (2) bekezdésében, valamint 17. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakokat, másrészt a szóban forgó rendelet 16. cikkének (1) és (2) bekezdésében, valamint 17. cikkének (1) és (2) bekezdésében meghatározott, 2021. szeptember 30-i határidőt.
                  
               
                     (17)
                  
                  
                     A Finnország által szolgáltatott információk szerint a Covid19-járvány terjedésének megelőzése vagy megfékezése céljából hozott intézkedések miatt 2021. június 30. után valószínűleg kivitelezhetetlen marad az időszakos továbbképzés elvégzése és tanúsítása, a 95. harmonizált uniós kód jelölése és a finnországi gépjárművezetői képesítési igazolványok megújítása, az egységes biztonsági tanúsítványok megújítása, a biztonsági engedélyek megújítása, a mozdonyokat és vonatokat működtető mozdonyvezetők engedélyének megújítása, a vonatkozó időszakos ellenőrzések elvégzése, a vasúti társaságok rendszeres felülvizsgálata, a vasúti társaságok ideiglenes engedélyének megújítása, a kikötőlétesítményekre vonatkozó védelmi felmérések elvégzése, a kikötővédelmi felmérések vagy a kikötővédelmi tervek felülvizsgálatának elvégzése, valamint a vonatkozó továbbképzések elvégzése.
                  
               
                     (18)
                  
                  
                     A finn hatóságok különösen úgy vélik, hogy a járványügyi helyzet nem látható előre, és lehetséges, hogy a helyzet romolhat. A tagállam szerint a helyzet még mindig instabil, regionális különbségek vannak a járvány megfékezésében, és a Covid19-fertőzések aránya a közelmúltban emelkedett. Ha Finnországban hirtelen súlyosbodna a járványügyi helyzet, az megnehezítheti egyes bizonyítványok és engedélyek megújítását vagy meghosszabbítását, emellett egyes időszakos ellenőrzések és továbbképzések elhalasztását eredményezheti.
                  
               
                     (19)
                  
                  
                     A Finnország által szolgáltatott információk szerint az (EU) 2021/267 rendelet 2. cikke tekintetében az általa a Covid19 terjedésének megelőzése vagy megfékezése érdekében hozott intézkedések az időszakos továbbképzések korlátozásához és törléséhez vezettek.
                  
               
                     (20)
                  
                  
                     Különösen a finn hatóságok által előírt gyülekezési korlátozások befolyásolták és befolyásolják továbbra is a busz- és tehergépkocsi-vezetők időszakos továbbképzésének megszervezését. Az időszakos továbbképzésekre távtanulás formájában került sor, amelynek esetében a tanár és a résztvevők különböző helyszíneken tartózkodnak. E korlátozások miatt a továbbképzések kínálata korlátozott volt.
                  
               
                     (21)
                  
                  
                     Emellett a Finnország által szolgáltatott információk szerint a Covid19-helyzettől függően a képzéseken résztvevők maximális létszáma hat és húsz fő között változott, és jelenleg a hat az alkalmazandó szabály. Ezek a korlátozások szintén hozzájárultak ahhoz, hogy a közelmúltban tartott továbbképzések száma be volt határolva. Finnország szerint több, autóbusz- és tehergépjármű-vezetők számára továbbképzést nyújtó szervezet és vállalat már nem készített terveket a 2020–2021-es időszakra, mivel valószínűnek tűnt, hogy a képzéseket törölni kellene. Ezért a szervezendő időszakos továbbképzések terén elmaradás mutatkozik.
                  
               
                     (22)
                  
                  
                     Emellett Finnország arra számít, hogy a korlátozások feloldását követően meg fog ugrani az igény az időszakos továbbképzések iránt, és a kért négy hónapos hosszabbítás időt hagyna a képzési szolgáltatók számára, hogy kiigazítsák működésüket. Mivel a Covid19-helyzet lassan javul, a szállítási volumen várhatóan jelentős mértékben nőni fog, ugyanakkor az elhalasztott időszakos képzéseket is teljesíteni kell. Finnország szerint a vállalatoknak ezt oly módon kell összehangolniuk, hogy az ne veszélyeztesse az ellátás biztonságát vagy az utasforgalmat, és ehhez időre van szükség.
                  
               
                     (23)
                  
                  
                     A Finnország által szolgáltatott információk alapján az (EU) 2021/267 rendelet 2. cikkének (1) bekezdésében említett referencia-időszaknak az e rendelkezés és a 2. cikk (3) bekezdése alkalmazásában kért meghosszabbítása, valamint a rendelet 2. cikkének (5) bekezdésében említett referencia-időszaknak a meghosszabbítása csak a 2021. július 1-jétől 2021. október 31-ig tartó referencia-időszakra vonatkozik, amely csupán korlátozott számú hivatásos gépjárművezetőre terjed ki. Ezenkívül a meghosszabbított érvényességi idő által érintett járművezetők többsége már legalább egyszer elvégezte az időszakos továbbképzést, és ezáltal bizonyította jártasságát és kompetenciáit. Továbbá a kért meghosszabbítás viszonylag rövid időszakot érint, és csak az (EU) 2021/267 rendeletben meghatározott referencia-időszakra vonatkozik, nem pedig az érintett dokumentumok érvényességére. A kért hosszabbítások ezért nem vezethetnek aránytalan kockázatokhoz a közlekedés biztonsága és védelme szempontjából.
                  
               
                     (24)
                  
                  
                     A tengeri és kikötői biztonság tekintetében az (EU) 2021/267 rendelet 16. cikkének (1) és (2) bekezdését, valamint 17. cikkének (1) és (2) bekezdését illetően – a Finnország által szolgáltatott információk szerint – a Covid19-világjárvány terjedésének korlátozása érdekében hozott intézkedések hatással voltak az időszakos ellenőrzésekre és képzésekre, bár meg nem akadályozták azokat.
                  
               
                     (25)
                  
                  
                     A tagállam által szolgáltatott információk alapján abban az esetben, ha helyszíni ellenőrzésekre nem volt lehetőség, a vonatkozó ellenőrzéseket távolról végezték el. A kisebb kikötők azonban a világjárvány kezdete óta olyan működési modellt alkalmaztak, amelyben vagy felfüggesztettek mindennemű kikötői látogatást, vagy szigorúan korlátozták a vendégek számát, ami egyszerre csak 1–3 látogatót tett lehetővé. A Helsinkiben, Turkuban és Hamina-Kotkában található legnagyobb teher- és személyforgalmi kikötők a vírus terjedésének megakadályozása érdekében olyan modellt vezettek be, amelyben alkalmazottaik két műszakban dolgoznak. Ezek az intézkedések egyértelműen korlátozzák a kikötőkbe való belépést, és ezáltal érintik az olyan tevékenységeket, mint a kikötőlétesítmények védelmi felméréseinek, a kikötővédelmi felméréseknek és a kikötővédelmi terveknek a felülvizsgálata.
                  
               
                     (26)
                  
                  
                     Szintén a Finnország által nyújtott tájékoztatással összhangban a kikötők zökkenőmentes működésének biztosítása érdekében alapvető fontosságú, hogy a kikötő kulcsfontosságú munkavállalói ne legyenek kitéve a vírusnak és ne kerüljenek karanténba. Bizonyos feladatok megkövetelik a munkahelyen való jelenlétet, ami nem biztosítható, ha a kulcsfontosságú munkavállalók ki vannak téve a vírusnak. A kulcsfontosságú munkavállalók jelenlétét korlátozó intézkedések ezért nehézségeket okoznak a kikötőlétesítmények védelmi felméréseinek, a kikötővédelmi felméréseknek és a kikötővédelmi terveknek a felülvizsgálata során.
                  
               
                     (27)
                  
                  
                     Ezenkívül a finn hatóságok által továbbított információk alapján – szintén a Covid19 terjedésének megelőzése érdekében hozott intézkedések miatt – felfüggesztették a kétévente szervezett átfogóbb gyakorlatokat, amelyek különböző tisztviselők – például a finn közlekedési és kommunikációs ügynökség, a vámhatóság, a rendőrség, valamint a tűzoltó és mentőszolgálat – részvételét igénylik. Bár ezek a gyakorlatok online is megtervezhetők, az azokra való felkészülés és a gyakorlat kikötőben való végrehajtása komoly veszélyt jelentene a vírusnak való kitettség szempontjából, mivel az érintett személyek száma nagyon magas. A tagállam szerint a kikötői tevékenységet folytató társaságok jellemzően nagyon kis létszámú személyzettel rendelkeznek, noha feladatköreik kiterjedtek. A kikötői forgalmat egész évben lebonyolító vállalatok átlagosan 4–8 fős adminisztratív személyzettel, a legkisebb vállalatok pedig 1–4 fős személyzettel rendelkeznek. Ezért a műveletek szempontjából minden alkalmazott kulcsfontosságú.
                  
               
                     (28)
                  
                  
                     A Covid19-világjárvány miatt szükségessé vált új üzemmódok elfogadása jelentős többletmunkát eredményezett, mivel az üzemeltetőknek iránymutatást kell kapniuk arra vonatkozóan, hogy milyen intézkedéseket kell hozni, amennyiben a hajókon Covid19-esetek gyanúja merül fel vagy ilyen eseteket jelentenek. Azok a helyzetek, amikor egy kikötőben a személyzet tagjai ki voltak téve a vírusnak és karanténba kerültek, szintén gondot okoztak a vállalatok működésében, mivel bizonyos feladatok megkövetelik a munkahelyen való jelenlétet.
                  
               
                     (29)
                  
                  
                     A finn hatóságok becslései szerint a Covid19-világjárvány okozta helyzet a következő négy hónapban normalizálódhat, ami viszonylag rövid időszak. A vakcinázás jól halad előre, és a Finn Egészségügyi és Jóléti Intézet becslései alapján 2021. október végére a népesség jelentős része teljesen be lesz oltva. Ezen okokból a finn hatóságok úgy vélik, a négyhónapos hosszabbítás indokolt, és nincs szükség hosszabb meghosszabbításra. Emellett ez a további időszak bizonyos műveletek esetében időt hagyna a helyreállításra, és ily módon hozzájárulna a világjárvány előtti normális helyzethez való visszatéréshez.
                  
               
                     (30)
                  
                  
                     Finnország csak a 2020. szeptember 1. és 2021. június 30. közötti időszak, valamint az alkalmazandó határidők meghosszabbítását kéri, az (EU) 2021/267 rendelet 16. cikkének (2) bekezdésében és 17. cikkének (1) és (2) bekezdésében meghatározott 10 hónapos időszakok meghosszabbítását nem. Ezenkívül Finnország szerint bár kisebb körben vagy online formában, de a biztonsági gyakorlatokat továbbra is el lehet végezni. A kért hosszabbítások ezért nem vezethetnek aránytalan kockázatokhoz a biztonság szempontjából.
                  
               
                     (31)
                  
                  
                     Finnországot ezért fel kell hatalmazni arra, hogy meghosszabbítsa – az (EU) 2021/267 rendelet 2. cikke (1) és (3) bekezdésének alkalmazásában – a szóban forgó rendelet 2. cikkének (1) bekezdésében, 2. cikkének (5) bekezdésében, 16. cikkének (1) és (2) bekezdésében, valamint 17. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot, továbbá hogy négy hónappal meghosszabbítsa az említett rendelet 16. cikkének (1) és (2) bekezdésében, valamint 17. cikkének (1) és (2) bekezdésében meghatározott 2021. szeptember 30-i határidőt.
                  
               
                     (32)
                  
                  
                     Ami az (EU) 2021/267 rendelet 9. cikkének (1) és (2) bekezdését, 10. cikkének (1) és (2) bekezdését, 11. cikkének (1) és (2) bekezdését, valamint 12. cikkének (1) és (2) bekezdését illeti, a finn hatóságok kifejtették, hogy bár Finnországban elenyésző az EU-n belüli közvetlen nemzetközi vasúti forgalom (Tornio/Finnország és Haparanda/Svédország között), a Finnország és Oroszország közötti, illetve a Kínából és Kínába induló vasúti árufuvarozás nagyon fontos, és a vasúti forgalom a Covid19-világjárvány idején ellenállónak bizonyult. A finn hatóságok szerint a nemzetközi vasúti árufuvarozás volumene még nőtt is a világjárvány idején. Ezért a finn hatóságok szükségesnek tartják a vasúti forgalomra vonatkozó engedélyek meghosszabbítását.
                  
               
                     (33)
                  
                  
                     A Finnország által szolgáltatott információk szerint a finn hatóságok szükségesnek tartják a biztonsági engedélyek meghosszabbítását, mivel ezen engedélyek száma a legmagasabb, és időszakos ellenőrzésekre is szükség van.
                  
               
                     (34)
                  
                  
                     A finn hatóságok arról is tájékoztatták a Bizottságot, hogy az egyik vasúttársaság olyan működési modellt vezetett be, amely kivételes körülmények között is lehetővé teszi, hogy a tervezett ütemtervben megszervezzék a kompetencia igazolását. A tagállam azt is egyértelművé tette, hogy 2021. július 1. és 2021. október 31. között nagyon kevés bizonyítvány és engedély megújítására vagy alkalmazására számít.
                  
               
                     (35)
                  
                  
                     Annak ellenére, hogy a Bizottság több ízben kért konkrét információkat és további pontosításokat az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, valamint 12. cikkének (1) és (2) bekezdésében meghatározott, 2020. szeptember 1. és 2021. június 30. közötti időszak négy hónappal történő meghosszabbításának szükségességével kapcsolatban, nem kapta meg a szükséges információkat ahhoz, hogy értékelni tudja a finn hatóságok által az említett rendelet 9. cikkének (4) bekezdésével, 10. cikkének (4) bekezdésével, 11. cikkének (4) bekezdésével és 12. cikkének (5) bekezdésével összhangban benyújtott, indokolással ellátott kérelmet.
                  
               
                     (36)
                  
                  
                     A Bizottság úgy véli, Finnország nem nyújtott konkrét tájékoztatást azokról az okokról, amelyek alapján az (EU) 2021/267 rendelet 9. cikkének (1) és (2) bekezdésében említett egységes biztonsági tanúsítványok megújítása, 10. cikkének (1) és (2) bekezdésében említett biztonsági tanúsítványok vagy biztonsági engedélyek megújítása, 11. cikkének (1) és (2) bekezdésében említett engedélyek meghosszabbítása, illetve időszakos ellenőrzések elvégzése, valamint 12. cikkének (1) és (2) bekezdésében említett rendszeres felülvizsgálat végzése vagy az engedélyek felfüggesztésének megszüntetése, illetve egy korábbi visszavonás esetén új engedély kibocsátása a Covid19 terjedésének megelőzése vagy megfékezése céljából Finnországban hozott intézkedések miatt 2021. június 30. után valószínűleg kivitelezhetetlen marad. A tagállam arról sem nyújtott tájékoztatást, hogy a kért hosszabbítások miért nem járnak aránytalan kockázattal a vasúti közlekedés biztonsága és védelme szempontjából.
                  
               
                     (37)
                  
                  
                     Noha Finnország továbbított bizonyos információkat a világjárvány terjedésének korlátozása érdekében elfogadott intézkedésekkel kapcsolatban, amelyek hatással lehetnek a közlekedési ágazat egészére, a tagállam nem nyújtott tájékoztatást arról, hogy ezek az intézkedések konkrétan hogyan érintették az engedélyek megújítását vagy az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, valamint 12. cikkének (1) és (2) bekezdésében említett tevékenységek elvégzését. Nevezetesen nem nyújtottak be konkrét információkat a mozdonyvezetői engedélyek megújítását érintő intézkedésekről, illetve a vasútbiztonságra vonatkozó rendelkezésekről. Emellett a Bizottsághoz nem érkezett konkrét információ azzal kapcsolatban, hogy szükség lenne-e az (EU) 2021/267 rendelet 12. cikkében említett időszak meghosszabbítására.
                  
               
                     (38)
                  
                  
                     A Bizottságnak nem áll módjában megállapítani, hogy az említett rendelkezésekben meghatározott követelmények teljesülnek-e, vagy hogy a kért meghosszabbítások nem járnak-e aránytalan kockázatokkal a vasúti közlekedés biztonsága és védelme szempontjából. Ezért Finnország nem kaphat felhatalmazást arra, hogy meghosszabbítsa az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, valamint 12. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot.
                  
               
                     (39)
                  
                  
                     Finnország hozzájárult ahhoz, hogy e határozat elfogadására és az erről szóló értesítésre angol nyelven kerüljön sor,
                  
               ELFOGADTA EZT A HATÁROZATOT:
         
            1. cikk
            Finnország felhatalmazást kap a következő határidők alábbiak szerinti meghosszabbítására:
            
                        a)
                     
                     
                        az (EU) 2021/267 rendelet 2. cikke (1) és (3) bekezdésének alkalmazásában a szóban forgó rendelet 2. cikkének (1) bekezdésében meghatározott, 2020. szeptember 1. és 2021. június 30. közötti időszak négy hónappal történő meghosszabbítása;
                     
                  
                        b)
                     
                     
                        a szóban forgó rendelet 2. cikkének (5) bekezdésében, 16. cikkének (1) és (2) bekezdésében, valamint 17. cikkének (1) és (2) bekezdésében meghatározott, 2020. szeptember 1. és 2021. június 30. közötti időszak négy hónappal történő meghosszabbítása;
                     
                  
                        c)
                     
                     
                        az említett rendelet 16. cikkének (1) és (2) bekezdésében, valamint 17. cikkének (1) és (2) bekezdésében meghatározott 2021. szeptember 30-i határidő 2022. január 31-ig történő meghosszabbítása.
                     
                  
         
            2. cikk
            Finnország nem kap felhatalmazást arra, hogy négy hónappal meghosszabbítsa az (EU) 2021/267 rendelet 9. cikkének (1) és (2) bekezdésében, 10. cikkének (1) és (2) bekezdésében, 11. cikkének (1) és (2) bekezdésében, valamint 12. cikkének (1) és (2) bekezdésében meghatározott, 2020. szeptember 1. és 2021. június 30. közötti időszakot.
         
         
            3. cikk
            Ennek a határozatnak a Finn Köztársaság a címzettje.
         
         
            Kelt Brüsszelben, 2021. július 8-án.
            
               
                  a Bizottság részéről
               
               Adina-Ioana VĂLEAN
               
                  a Bizottság tagja
               
            
         
         
            (1)  HL L 60., 2021.2.22., 1. o.
         
         
            (2)  Az Európai Parlament és a Tanács 2003/59/EK irányelve (2003. július 15.) egyes közúti árufuvarozást vagy személyszállítást végző járművek vezetőinek alapképzéséről és továbbképzéséről, valamint a 3820/85/EGK tanácsi rendelet és a 91/439/EGK, illetve a 76/914/EGK tanácsi irányelv módosításáról (HL L 226., 2003.9.10., 4. o.).
         
            (3)  Az Európai Parlament és a Tanács (EU) 2016/798 irányelve (2016. május 11.) a vasútbiztonságról (HL L 138., 2016.5.26., 102. o.).
         
            (4)  Az Európai Parlament és a Tanács 2004/49/EK irányelve (2004. április 29.) a közösségi vasutak biztonságáról, valamint a vasúttársaságok engedélyezéséről szóló 95/18/EK tanácsi irányelv és a vasúti infrastruktúrakapacitás elosztásáról, továbbá a vasúti infrastruktúra használati díjának felszámításáról és a biztonsági tanúsítványról szóló 2001/14/EK irányelv módosításáról (vasútbiztonsági irányelv) (HL L 164., 2004.4.30., 44. o.).
         
            (5)  Az Európai Parlament és a Tanács 2004/725/EK rendelete (2004. március 31.) a hajók és kikötőlétesítmények védelmének fokozásáról (HL L 129., 2004.4.29., 6. o.).